Incendiul care a distrus o gospodărie din Voroneț a izbucnit de la un cablu electric (FOTO)
Inspectoratul pentru Situații de Urgență Suceava a transmis că incendiul care a distrus o gospodărie din cartierul Voroneț al orașului Gura Humorului a izbucnit, cel mai probabil, de la un cablu electric defect sau neizolat corespunzător. Reamintim că un incendiu de proporții a izbucnit în această după amiază în apropierea mănăstirii Voroneț. Incendiul s-a manifestat la o casă de locuit și la două anexe gospodărești, iar flăcările s-au propagat și la acoperișul unei locuințe învecinate. O femeie, în vârstă de 48 de ani, a suferit un atac de panică și a primit îngrijiri medicale. Pompierii paramedici SMURD au stabilizat-o și au predat-o, ulterior, unui echipaj al Serviciului de Ambulanță Județean Suceava, care a transportat-o la spital.
La fața locului s-a intervenit cu patru autospeciale de stingere și o ambulanță SMURD, cu militari de la subunitățile din Gura Humorului, Suceava și Câmpulung Moldovenesc. Incendiul a fost lichidat iar la fața locului va rămâne, în continuare, un echipaj al pompierilor militari, cu o autospecială, pentru monitorizarea zonei afectate.